কবি সুকান্ত ভট্টাচার্যের লেখা "রানার" কবিতা থেকে একটি অংশ নিচে উদ্ধৃত করা হল। ব্যাখ্যা কর। 

কত চিঠি লেখে লোকে—
কত সুখে, প্রেমে, আবেগে, স্মৃতিতে, কত দুঃখে ও শোকে।
এর দুঃখের চিঠি পড়বে না জানি কেউ কোনো দিনও,
এর জীবনের দুঃখ কেবল জানবে পথের তৃণ,
এর দুঃখের কথা জানবে না কেউ শহরে ও গ্রামে,
এর কথা ঢাকা পড়ে থাকবেই কালো রাত্রির খামে।
রানার সংবাদবাহক। তার পিঠে বস্তাভর্তি চিঠি, সেই চিঠি কতরকমের মানুষই না লিখে থাকে। কোথাও সুখ-দুঃখ, কোথাও বা প্রেম-আবেগ-অনুভূতির নানা বৃত্তান্ত বর্ণিত এই সমস্ত চিঠিতে। কিন্তু রানারের দুঃখের সংবাদ কি কেউ কোনদিন পাবে? তার দুঃখের, সংগ্রামের চিঠি কি সে কোনদিন লিখবে বা কেউ তা পড়বে? রানার বহু গ্রাম-শহর-প্রান্তর ঘুরে সংবাদ বিতরণ করে। কিন্তু তার নিজের দুঃখের কথা বার্তাপ্রাপকরা কেউ জানবে না, এমনই তার জীবন। রানারের জীবনের দুঃখের কথা সদাই রাতের অন্ধকারে ও পথের ধুলো ও ঘাসে ঢাকা পড়ে থাকবে। একটি অপ্রেরিত চিঠির মতনই তার লড়াইয়ের কাহিনী সময়ের স্রোতে হারিয়ে যাবে।